Nordjyllands Beredskab var i går aftes til stede ved en brand i Dybvad. Der var gået ild i en svinesti. - Da jeg kommer, brænder det inde i svinestien, og vi får sendt et røgdykker hold ind, som skal slukke branden og udlufte, fortæller indsatsleder Bo Isaksen ved Nordjyllands Beredskab. Det var gårdmandens søn, der opdagede branden, fordi der kom sort røg ud af udluftningskanalerne. Branden opstod, fordi der var en grisevarmer, som der var sket en fejl i. Den antændte det brandbare materiale omkring den. En enkelt so gik til i selve branden, mens to andre søer blev aflivet bagefter. Samtidigt blev smågrisene aflivet, fordi de ikke kan komme ind til andre søer, forklarer indsatslederen. - Bygningen kan umiddelbart godt bruges, men den er sodskadet, og så er der to tagplader, der er gået i stykker. Da jeg gik i går, var der elektrikerne i gang med at reetablere det elektriske, fortæller Bo Isaksen. Også station Østervrå blev tilkaldt til branden. De hjalp med at sikre tagkonstruktionen.

Opsummering:
Det var gårdmandens søn, der opdagede branden.